**REGULAMENT**

**cu privire la mecanismul de finanțare nerambursabilă**

**a proiectelor organizațiilor necomerciale**

**Capitolul I**

**DISPOZIȚII GENERALE**

**1.** Regulamentul cu privire la mecanismul de finanțare nerambursabilă a proiectelor organizațiilor necomerciale (în continuare – *Regulament*) stabilește cadrul general, principiile, condițiile și procedurile de atribuire a finanțării nerambursabile pentru proiectele organizațiilor necomerciale.

**2.** Organizațiile necomerciale care desfășoară activitate de utilitate publică beneficiază de sprijin financiar prin finanțare nerambursabilă pentru proiectele  din orice domeniu de dezvoltare în modul stabilit în prezentul Regulament și în limitele alocațiilor aprobate anual în acest scop în bugetul unității administrativ-teritoriale.

**3.** Prezentul Regulament stabilește mecanismul de finanțare nerambursabilă a proiectelor de interes public național, regional sau local, care se implementează în Republica Moldova în diferite domenii de dezvoltare și priorități stabilite, conform politicilor naționale, regionale și locale.

**4.** Punerea în aplicare a prevederilor prezentului Regulament va contribui la promovarea principiilor democrației participative, bunei guvernări, la implementarea bunelor practici în domeniul cooperării dintre societatea civilă și autoritățile administrației publice locale, precum și va asigura dezvoltarea organizațională a sectorului asociativ prin sporirea gradului de transparență, coerență și sustenabilitate în promovarea dezideratelor de interes public.

**Secțiunea 1**

**Noțiuni și definiții**

**5.** În sensul prezentului Regulament, următoarele noțiuni semnifică:

*autoritate finanțatoare* – autoritățile administrației publice centrale și  locale care oferă finanțare nerambursabilă pentru implementarea proiectelor organizațiilor necomerciale, conform priorităților de dezvoltare stabilite, în baza concursurilor realizate, cu respectarea procedurilor descrise în prezentul Regulament;

*contract de finanțare nerambursabilă* – contract încheiat în modul stabilit de prezentul Regulament între autoritatea finanțatoare și una sau mai multe organizații necomerciale care sunt beneficiari de finanțare nerambursabilă;

*cheltuieli eligibile* – costuri necesare pentru realizarea proiectului de interes public, pe care beneficiarul de mijloace financiare nerambursabile le include în bugetul detaliat al proiectului și pentru care solicită acoperire totală sau parțială din bugetul public;

*finanțare nerambursabilă* – sprijin financiar acordat de stat organizațiilor necomerciale pentru implementarea proiectelor conform priorităților de dezvoltare stabilite pentru fiecare domeniu, care este prevăzut în bugetul de stat și în bugetele unităților administrativ-teritoriale;

*solicitant*– organizație necomercială care solicită susținerea financiară nerambursabilă pentru implementarea proiectelor de interes public în orice domeniu de dezvoltare;

*beneficiar* – solicitant căruia i se atribuie contractul de finanțare nerambursabilă în urma aplicării procedurii selecției publice de proiecte.

**Secțiunea a 2-a**

**Principiile și condițiile generale**

**de acordare a finanțării nerambursabile**

**6.** Principiile care stau la baza mecanismului de finanțare nerambursabilă a proiectelor organizațiilor necomerciale:

*transparența*– punerea la dispoziția tuturor părților interesate a informațiilor referitoare la procedura de aplicare, selectare și atribuire a finanțării nerambursabile;

*libera concurență* – asigurarea condițiilor pentru ca organizațiile necomerciale ce desfășoară activități  de interes public și de utilitate publică să aibă dreptul de a deveni, în bază de concurs și în condițiile legii, beneficiari de finanțare nerambursabilă din partea autorităților finanțatoare;

*tratamentul egal* – aplicarea în mod nediscriminatoriu a criteriilor de selectare pentru atribuirea contractului de finanțare nerambursabilă, astfel încât orice organizație necomercială ce desfășoară activități de utilitate publică să beneficieze de șanse egale în atribuirea contractului de finanțare nerambursabilă;

*proporționalitatea și simplitatea* – recunoașterea particularităților fiecărei categorii de organizații necomerciale prin crearea condițiilor adecvate și corespunzătoare de participare la concursurile de finanțare nerambursabile, organizate de către autoritățile finanțatoare;

*dialogul*– comunicarea constantă și continuă pentru consolidarea încrederii reciproce între părți la identificarea și depășirea divergențelor, înainte ca acestea să afecteze rezultatele proiectelor. Principiul dialogului va contribui la sporirea eficienței cooperării dintre autorități și societatea civilă;

*neretroactivitatea* – excluderea posibilității direcționării resurselor financiare nerambursabile unei activități a cărei executare a fost deja inițiată sau finalizată la data încheierii contractului de finanțare;

*anualitatea*– realizarea anuală a concursurilor publice de finanțare nerambursabilă de către stat a proiectelor organizațiilor necomerciale și utilizarea alocațiilor aprobate în bugetul de stat;

*finanțarea multianuală* – oferirea finanțării nerambursabile de către stat organizațiilor necomerciale în baza concursurilor publice pentru proiectele prezentate conform priorităților anunțate de către autoritatea finanțatoare, pentru proiectele  a căror durată nu poate fi mai mică de un an și mai mare de 3 ani. Finanțarea proiectelor se va face în limitele alocațiilor aprobate în acest scop în legea bugetară anuală;

*utilizarea eficientă a resurselor financiare publice* – aplicarea, în cadrul sistemului concurențial, a criteriilor economice pentru atribuirea contractului de finanțare nerambursabilă.

**7.** Condițiile generale de acordare a finanțării nerambursabile pentru proiectele organizațiilor necomerciale care desfășoară activități de utilitate publică sunt următoarele:

1) finanțarea nerambursabilă a proiectelor pentru fiecare domeniu de dezvoltare se realizează anual de către autoritatea finanțatoare conform priorităților stabilite  și se consultă public cu societatea civilă;

2) finanțarea nerambursabilă se atribuie exclusiv în baza concursului public de depunere a propunerilor de proiecte;

3) organizațiile necomerciale vor beneficia de finanțarea nerambursabilă doar dintr-un singur buget (bugetul de stat sau bugetul unității administrativ-teritoriale, în cazul în care aplică cu același proiect la diferite surse de finanțare);

4) autoritatea finanțatoare asigură respectarea principiilor care stau la baza mecanismului de finanțare nerambursabilă a proiectelor organizațiilor necomerciale;

5) mecanismul de finanțare nerambursabilă se aplică  în toate domeniile de dezvoltare, prin cooperarea autorităților administrației publice locale cu organizațiile necomerciale;

6) finanțarea nerambursabilă se oferă pentru implementarea proiectelor pe parcursul anului bugetar, ținând cont de alocațiile aprobate anual în acest scop în bugetul de stat și în bugetele locale;

7) durata contractului de finanțare se stabilește de către autoritatea finanțatoare, astfel încât să fie asigurată derularea proiectului în anul calendaristic în care s-a acordat finanțarea.

**8.** Nu se acordă finanțare nerambursabilă solicitantului dacă acesta:

1) se află în incapacitate de plată;

2) are conturile bancare blocate;

3) nu a îndeplinit obligațiile în alte contracte asumate;

4) nu a utilizat resursele financiare alocate conform clauzelor contractului de finanțare nerambursabilă încheiat anterior;

5) a prezentat informații false în documentele furnizate;

6) nu a prevăzut în statutul organizației activitatea corespunzătoare domeniului la care participă la concurs.

**9.** Autoritatea finanțatoare stabilește prioritățile de finanțare pentru fiecare domeniu de dezvoltare în baza documentelor de politici și de planificare bugetară, care sunt consultate cu organizațiile necomerciale și publicate pe pagina web oficială a autorității la începutul anului bugetar.

**10.** Rezultatele realizării proiectelor finanțate în baza priorităților vor fi evaluate de către autoritatea finanțatoare, cu elaborarea unor constatări de impact al utilizării resurselor de către organizațiile necomerciale.

**Capitolul II**

**ORGANIZAREA ȘI DESFĂȘURAREA**

**PROCESULUI DE FINANȚARE NERAMBURSABILĂ**

**Secțiunea 1**

**Procedura de desfășurare a concursului**

**11.** Autoritatea finanțatoare asigură anual procesul de organizare a concursului pentru acordarea finanțării nerambursabile, cu respectarea principiilor transparenței și al tratamentului egal, conform următoarelor etape:

1) anunțarea/publicarea condițiilor de participare la concurs;

2) organizarea sesiunilor de informare privind condițiile de participare la concurs;

3) aplicarea la concurs (depunerea dosarului de solicitare a finanțării);

4) evaluarea și selectarea proiectelor;

5) comunicarea rezultatelor concursului organizațiilor care au depus dosarul de solicitare a finanțării;

6) soluționarea contestațiilor posibile;

7) negocierea/încheierea contractelor de finanțare nerambursabilă;

8) publicarea rezultatelor concursului.

**12.** Anunțul și condițiile de desfășurare a concursului se publică pe pagina web oficială a Primăriei și în alte mijloace de informare în masă cu cel puțin două luni înainte de data-limită pentru depunerea dosarelor de solicitare a finanțării, în conformitate cu prevederile art. 5 alin. (7) din Legea nr. 86/2020 cu privire la organizațiile necomerciale.

**13.** Anunțul public de lansare a concursului de finanțare nerambursabilă conține:

1) informația privind autoritatea finanțatoare;

2) cuantumul total al alocațiilor bugetare pentru finanțarea nerambursabilă în anul respectiv și suma maximă per proiect;

3) condițiile de eligibilitate în conformitate cu prevederile pct. 8;

4) structura dosarului de solicitare a finanțării, criteriile de evaluare etc.;

5) termenele de depunere a proiectelor și de desfășurare a concursului, precum și formularul cererii de finanțare, al bugetului și al declarației privind neadmiterea conflictului de interese, stabilite conform anexelor nr. 1–nr. 3;

6) datele despre organizarea sesiunii de informare și instruire pentru organizațiile interesate să depună proiectele la concurs.

**14.** Consiliul orăşenesc Ştefan Vodă, stabilește în prezentul regulament acoperirea financiară a proiectelor implementate de către organizațiile necomerciale şi îl publică pe pagina web al Primăriei.

**15.** Acordarea finanțării nerambursabile trebuie însoțită de o contribuție din partea beneficiarului de minimum 10% din valoarea totală a finanțării.

**16.** În scopul asigurării respectării principiilor de acordare a finanțării, autoritatea finanțatoare organizează sesiuni de informare și instruire pentru organizațiile necomerciale interesate privind procesul de completare și depunere a dosarului de solicitare a finanțării.

**17.** Pentru înscrierea la concurs, organizațiile necomerciale prezintă dosarele de solicitare a finanțării (cererea de finanțare, bugetul, precum și alte documente în conformitate cu condițiile concursului) conform anunțului publicat de către autoritatea finanțatoare.

Dosarele de solicitare a finanțării se depun în format fizic sau electronic (semnate electronic), la adresa anunțată de autoritatea finanțatoare.

Dosarele de solicitare a finanțării care nu au fost depuse în termenul stabilit conform anunțului nu vor fi înregistrate și evaluate.

**Secțiunea a 2-a**

**Procedura de selectare și evaluare**

**a proiectelor organizațiilor necomerciale**

**18.** Finanțarea nerambursabilă se atribuie exclusiv pe bază de concurs. Evaluarea, selectarea, aprobarea și transmiterea rezultatelor către autoritatea finanțatoare este pusă în sarcina Comisiei de evaluare și selectare a proiectelor (în continuare – Comisie), instituită prin dispoziţia primarului pentru o perioadă de un an.

**19.** Comisia este formată dintr-un număr impar de membri, dar nu mai puțin de cinci. Fiecare autoritate stabilește numărul membrilor și componența Comisiei, cu reprezentarea obligatorie a cel puțin 1/3 din membri din afara autorității finanțatoare. Cel puțin un membru al Comisiei este din partea organizațiilor necomerciale, selectat de autoritatea finanțatoare prin concurs public. În cadrul Comisiei pot fi cooptați experți cu rol consultativ din diferite domenii. Membrii Comisiei nu sunt remunerați pentru activitatea lor.

**20.** Mecanismul de selectare a membrilor Comisiei din partea societății civile se stabilește în regulamentul de activitate al Comisiei, ca urmare a consultărilor publice dintre autoritatea finanțatoare și organizațiile societății civile.

**21.** Regulamentul de activitate al Comisiei este aprobat de către autoritatea finanțatoare și este publicat pe pagina web oficială a acesteia. Informația despre componența nominală a Comisiei se publică pe pagina web oficială a autorității finanțatoare după anunțarea rezultatelor concursului de selectare a dosarelor de solicitare a finanțării.

**22.** Președintele și secretarul Comisiei sunt numiți de către autoritatea finanțatoare. Președintele asigură convocarea ședințelor și buna desfășurare a procesului de evaluare, selectare și aprobare a dosarelor. Secretarul Comisiei recepționează dosarele, convoacă membrii Comisiei,  asigură transmiterea rezultatelor concursului și îndeplinește alte sarcini specifice necesare pentru buna desfășurare a concursului.

**23.** Membrii Comisiei semnează declarații de confidențialitate, imparțialitate și neadmitere a conflictelor de interes conform modelului din anexa nr. 4.

**24.** Comisia examinează toate dosarele depuse conform condițiilor și termenelor indicate în anunțul de concurs publicat.

**25.** În cazurile în care doar o singură organizație necomercială a depus dosarul pentru participare la concurs, Comisia decide desfășurarea concursului, fără a anunța concurs repetat.

**26.** Decizia de aprobare a listei proiectelor câștigătoare, conform criteriilor de evaluare, se adoptă prin consens. În cazul în care consensul nu poate fi obținut, decizia se aprobă cu majoritatea simplă a membrilor prezenți la ședință.

**27.** Comisia prezintă autorității finanțatoare propunerea de atribuire a finanțării nerambursabile. Autoritatea finanțatoare, în limitele bugetului anual aprobat, aprobă, prin dispoziţia primarului, lista proiectelor declarate câștigătoare și o publică pe pagina web a Primăriei.

**28.** Propunerile de proiect ale organizațiilor necomerciale sunt evaluate de către membrii Comisiei în baza următoarelor criterii:

1) *importanța* – în contextul realizării priorităților stabilite pentru domeniul de dezvoltare relevant anunțat în condițiile de desfășurare a concursului;

2) *calitatea și relevanța* – descrierea problemei și măsurile de soluționare a acesteia, gradul de corelare dintre scop, obiective, activități și rezultatele așteptate;

3) *calitatea întocmirii bugetului* - buget întocmit realist, corect în conformitate cu  liniile de buget și articolele de cheltuieli, în baza clasificației bugetare care reflectă toate activitățile planificate, inclusiv cu justificarea cheltuielilor;

4) mecanismul propus de monitorizare, evaluare și prezentare a rezultatelor proiectului;

5) vizibilitatea proiectului și metodele de promovare;

6) sustenabilitatea proiectului și măsurile de gestionare a riscurilor interne/externe;

7) experiența organizației și a echipei privind realizarea acțiunilor propuse;

8) experiența privind colaborarea, parteneriatul cu autoritățile publice și organizațiile necomerciale din țară și din străinătate, după caz;

9) capacitatea financiară  a organizațiilor necomerciale de a atrage resurse, altele decât cele oferite de autoritatea finanțatoare, inclusiv de la alți cofinanțatori.

**29.** Autoritatea finanțatoare poate stabili și alte criterii de evaluare sau punctaj în regulamentul de activitate al Comisiei.

**30.** Algoritmul de calcul se stabilește prin cumularea punctajului obținut în urma evaluării dosarului de solicitare a finanțării, conform criteriilor de evaluare a propunerii de proiect stabilite la pct. 28 și anunțate de autoritatea finanțatoare.

**31.** Rezultatele evaluării fiecărui proiect sunt introduse în fișa de evaluare, conform modelului din anexa nr. 5, care este semnată de către membrii Comisiei.

**Secțiunea a 3-a**

**Comunicarea rezultatelor concursului**

**și procedura de soluționare a contestațiilor**

**32.** Autoritatea finanțatoare asigură comunicarea și publicarea pe pagina web oficială a rezultatelor concursului, după caz, în sursele mass-media disponibile, în termen de șapte zile lucrătoare de la data aprobării listei proiectelor câștigătoare.

**33.** Autoritatea finanțatoare comunică prin mijloace electronice tuturor participanților la concurs rezultatele concursului de selectare.

**34.** Organizațiile necomerciale ale căror proiecte nu vor fi acceptate pentru finanțare vor fi informate despre cauzele neselectării proiectelor depuse.

**35.** Organizațiile necomerciale care au depus dosarul de solicitare a finanțării au dreptul să formuleze contestații timp  de 10 zile calendaristice de la data publicării rezultatelor finale ale concursului de selectare.

**36.** Contestația, conform modelului din anexa nr. 6, este trimisă pentru examinare autorității finanțatoare. Termenul de soluționare a contestațiilor este de 10 zile de la expirarea termenului de depunere a acestora.

**37.** După expirarea termenului de contestare și de soluționare a contestațiilor, autoritatea finanțatoare aprobă, în maximum 15 zile calendaristice, prin dispoziţia primarului, lista proiectelor selectate de Comisie.

**Secțiunea a 4-a**

**Procedura de încheiere a contractelor**

**de finanțare nerambursabilă**

**38.** Susținerea financiară a proiectelor organizațiilor necomerciale se efectuează anual în baza contractului de finanțare nerambursabilă, semnat de către autoritatea finanțatoare cu organizația/organizațiile necomercială/necomerciale, conform modelului din anexa nr. 7.

**39.** Contractul de finanțare nerambursabilă conține clauze cu privire la sumele acordate, la termenele de valorificare a susținerii financiare, la obligațiile părților, la tranșele de debursare a resurselor financiare și la consecințele neexecutării sau executării necorespunzătoare a obligațiilor contractuale.

**40.** Autoritatea finanțatoare încheie contracte de finanțare nerambursabilă doar cu organizațiile necomerciale aprobate prin dispoziţia primarului ca urmare a deciziei Comisiei.

**41.** Autoritatea finanțatoare stabilește modalitatea de examinare și  aprobare a rapoartelor narative de implementare și financiare intermediare și, respectiv, finale privind realizarea proiectelor și rezultatele obținute.

**42.** Valoarea totală a finanțării pentru proiect va fi transferată către beneficiar în trei tranșe. Prima tranșă constituie un avans de 30% din valoarea totală a finanțării nerambursabile, ce va fi transferată în contul beneficiarului, la solicitarea acestuia, în maximum 15 zile lucrătoare de la data semnării contractului și a prezentării dovezii contribuției proprii. Pentru avansul primit, beneficiarul va prezenta, în termenele stabilite, documente justificative cu privire la utilizarea acestuia. Plata celei de-a doua tranșe  (60%) se va face în baza solicitării de plată a beneficiarului, după validarea primului raport narativ de implementare a proiectului și financiar intermediar și a documentelor justificative privind utilizarea tranșei anterioare, dar nu mai târziu de șase luni de la începerea proiectului. Transferul se va efectua în termen de maximum 15 zile lucrătoare de la validarea rapoartelor. A treia tranșă (10%) din bugetul total al proiectului, se eliberează de către autoritatea finanțatoare beneficiarului după prezentarea și validarea raportului narativ final de implementare a proiectului și a raportului final financiar, dar nu mai târziu de data de 30 noiembrie a anului bugetar. Transferul se efectuează în termen de cel mult 30 de zile calendaristice. Această tranșă va fi asigurată din sursele proprii ale beneficiarului, care, ulterior, va fi rambursată de către autoritatea finanțatoare în baza verificării și validării raportului narativ final de implementare și financiar final.

**43.** Validarea raportului final se efectuează în termen de cel mult 30 de zile calendaristice de la depunerea de către beneficiar a raportului narativ final de implementare și a raportului financiar final. Controlul conformității și eficienței utilizării mijloacelor financiare este asigurat de către instituțiile cu competențe în domeniu.

**Secțiunea a 5-a**

**Procedura de implementare**

**a contractului de finanțare nerambursabilă**

**44.** Autoritatea finanțatoare efectuează verificări atât în perioada derulării contractului de finanțare nerambursabilă, cât și ulterior validării  raportului financiar final, în scopul completării dosarului finanțării nerambursabile, dar nu mai târziu de un an de la expirarea termenului de implementare a proiectului.

**45.** Organizațiile necomerciale achiziționează produse, lucrări și servicii din resursele financiare nerambursabile prevăzute în bugetul proiectului, cu respectarea legislației din domeniul achizițiilor publice.

**46.** La sfârșitul anului bugetar, autoritatea finanțatoare are obligația de a întocmi și a publica un raport cu privire la contractele de finanțare nerambursabilă încheiate în cursul anului bugetar, care va cuprinde informație despre proiectele finanțate, sumele alocate, beneficiari și rezultatele fiecărui proiect.

**47.** Dosarul organizației beneficiare de finanțare nerambursabilă, inclusiv raportul financiar final, se păstrează în arhiva autorității finanțatoare și a beneficiarului pentru un eventual audit ulterior pentru o perioadă de cinci ani.

**48.** Se interzice perceperea oricăror taxe de participare la evenimentele organizate în cadrul proiectelor finanțate de către autoritățile publice în condițiile prezentului Regulament.

**Capitolul III**

**LITIGII ȘI SANCȚIUNI**

**49.** Actele sau deciziile care determină sau sunt rezultatul încălcării prevederilor prezentului Regulament pot fi contestate în condițiile legii.

**50.** Contractele de finanțare nerambursabilă pot fi rezoluționate în termen de 10 zile de la data primirii notificării prin care părții care nu a respectat condițiile prevăzute de lege și de contractul de finanțare nerambursabilă i s-a adus la cunoștință că nu și-a îndeplinit obligațiile contractuale. Partea înștiințată este obligată să ofere un răspuns în decurs de cinci zile calendaristice de la primirea notificării privind neîndeplinirea obligațiilor contractuale.

**51.** În cazul rezoluțiunii contractului ca urmare a neîndeplinirii clauzelor contractuale, beneficiarul finanțării este obligat, în termen de 15 zile calendaristice, să restituie autorității resursele financiare alocate.

**52.** Autoritatea finanțatoare își rezervă dreptul de sesizare a organelor și a instituțiilor abilitate în cazurile de încălcare a prevederilor contractuale de către beneficiarul finanțării nerambursabile, în vederea atragerii  beneficiarului la răspunderea civilă, contravențională sau penală, precum și a recuperării mijloacelor financiare alocate conform prevederilor contractuale.

**53.** În cazul utilizării neconforme a resurselor financiare alocate, organizațiile necomerciale care au utilizat mijloacele financiare contrar prevederilor stabilite în contractul de finanțare nerambursabilă nu vor fi eligibile pentru participare la alte concursuri de finanțare organizate de către o autoritate finanțatoare timp de doi ani.

**54.**  În cazul utilizării mijloacelor bugetare în alte scopuri decât cele prevăzute în prezentul Regulament, beneficiarul poartă răspundere civilă, contravențională sau penală în condițiile legii.

Anexa nr. 1

la Regulamentul-cadru cu privire

 la mecanismul de finanțare nerambursabilă

a proiectelor organizațiilor necomerciale

|  |
| --- |
| **Formular de cerere de finanțare** |
| **1.** | **Informații generale despre organizație** |
| **Denumirea organizației** |  |
| **IDNO** |  |
| Date bancare*(număr cont bancar; denumirea și adresa băncii)* |  |
| **Adresa juridică***(strada, număr, cod poștal, localitate)* |  |
| **Adresa poștală***(adresa biroului în care își desfășoară activitatea echipa de proiect)* |  |
| **Telefon de contact** |  |
| **E-mail** |  |
| **Pagină web** |  |
| **Președinte, conducător** *(prenume, nume,* *telefon fix/mobil/e-mail )* |  |
| **Descrierea organizației***(maximum 300 de cuvinte)* |  |

|  |  |
| --- | --- |
| **2.** | **Informații generale despre proiect** |
| **Titlul proiectului** |  |
| **Categoria de finanțare** |  |
| **Durata proiectului***(număr total de luni, cu indicarea lunii de începere)* |  |
| **Bugetul propunerii de proiect***(trebuie să corespundă cu totalul din bugetul detaliat/estimativ)* |  |
| **Aria geografică acoperită de proiect***(localitatea, raionul sau regiunea în care vor fi desfășurate activitățile proiectului)* |  |
| **Membrii echipei de implementare***(numele și prenumele fiecărui membru al echipei de implementare. Anexați la dosar CV-ul fiecărui membru. Echipa trebuie să fie formată cel puțin din coordonator de proiect și contabil)* |  |

|  |  |
| --- | --- |
| **3.** | **Propunere de proiect** |
| **3.1.** | **Sumarul proiectului**(maximum 300 de cuvinte) |
|  |
| **3.2.** | **Scopul general al propunerii de proiect***(Formulați scurt scopul general al propunerii de proiect)* |
|  |
| **3.3.** | **Ideea proiectului***(Explicați în detaliu scopul, obiectivele, activitățile și rezultatele așteptate)* |
|  |
| **3.4.** | **Corespunderea cu obiectivele concursului de finanțare nerambursabilă***(Descrieți în ce măsură propunerea de proiect corespunde cu obiectivele concursului)* |
|  |
| **3.5.** | **Descrierea problemei***(Formulați și descrieți problema la a cărei rezolvare organizația își propune să contribuie prin intermediul propunerii de proiect (maximum 300 de cuvinte))* |
|  |
| **3.6.** | **Beneficiari direcți***(Enumerați și descrieți grupurile/entitățile care nemijlocit participă la/beneficiază de activitățile proiectului)* |
| **3.7.** | **Beneficiari indirecți***(Enumerați și descrieți grupurile/entitățile care beneficiază colateral de activitățile proiectului)* |
| **3.8.** | **Obiectivele specifice ale propunerii de proiect***(Formulați obiectivele specifice ale propunerii de proiect (pașii necesari pentru a atinge scopul menționat la pct.3.5). Dacă este nevoie, adăugați rânduri)* |
| **Obiectivul 1 (O1)** |  |
| **Obiectivul 2 (O2)** |  |
| **Obiectivul ...** |  |
| **3.9.** | **Rezultatele așteptate***(Formulați și descrieți rezultatele așteptate ale proiectului (maximum 300 de cuvinte)* |

|  |  |
| --- | --- |
| **3.10.** | **Activitățile proiectului***(Completați tabelul de mai jos. Activitățile trebuie să derive din obiectivele specifice ale proiectului (pct. 3.8))* |
| **Obiectivul** | **Denumirea activității**  | **Locul și perioada desfășurării** | **Participanți** | **Descriere (maximum 70 de cuvinte per activitate)** | **Rezultate așteptate** |
| **Obiectivul 1:** |
| Act.1.1. |  |  |  |  |  |
| Act.1.2. |  |  |  |  |  |
| Act…. |  |  |  |  |  |
| **Obiectivul 2:** |
| Act.2.1. |  |  |  |  |  |
| Act.2.2. |  |  |  |  |  |
| Act… |  |  |  |  |  |
| **Obiectivul: …** |
|  |  |  |  |  |  |

|  |  |
| --- | --- |
| **3.11.** | **Monitorizare***(Descrieți modul în care organizația va monitoriza implementarea proiectului (maximum 200 de cuvinte))* |
| **3.12.** | **Evaluare***(Descrieți criteriile/indicatorii de evaluare a performanței proiectului)* |
| **3.13.** | **Impact***(Oferiți o explicație scurtă și clară a impactului propunerii de proiect)* |
| **3.14.** | **Riscuri***(Completați tabelul de mai jos enumerând riscurile interne/externe care ar putea interveni și măsurile care le-ar diminua)* |
| **Riscuri** | **Intern/extern** | **Măsuri de diminuare** **a riscurilor** |
|  |  |  |
|  |  |  |
|  |  |  |

|  |  |
| --- | --- |
| **4.** | **Cofinanțare** |
| **4.1.** | **Proiectul prevede cofinanțare?***(Marcați cu „X” răspunsul)* |  | DA |
|  | NU |
| *Secțiunea se completează doar dacă la pct. 4.1 a fost selectat „DA”*  |
| **4.2.** | Enumerați partenerii/donatorii/cofinanțatorii și rolul lor în proiect  |  |
| **4.3.** | Indicați proporția cofinanțării din bugetul total al proiectului (în %) |  |
| **5.** | **Sumar buget**  |
|  | Cheltuieli pentru activități |  |
| Remunerarea muncii angajaților  |  |
| Contribuții de asigurări sociale de stat obligatorii  |  |
| Cheltuieli administrative  |  |
| **Total** |  |
| **6.** | **Declarații**Prin semnarea acestui formular, solicitantul de finanțare nerambursabilă confirmă că: |
| datele furnizate prin acest formular sunt veridice |
| organizația care înaintează cerere pentru obținerea finanțării nu are sechestru pe conturi |
| organizația care înaintează cerere pentru obținerea finanțării nu are datorii față de bugetul public național |
| prezenta propunere de proiect nu este sau nu a fost depusă pentru finanțare unui alt donator |
| la elaborarea prezentei propuneri de proiect au fost luate toate măsurile necesare pentru neadmiterea conflictelor de interese1 care pot compromite implementarea imparțială și obiectivă a proiectului |
| **Data completării** |  |
| Numele, prenumele, semnătura președintelui/conducătorului organizației |  |

1 Conflictele de interese pot apărea în urma unor interese familiale, economice, politice, precum și a altor afinități sau interese mutuale.

Anexa nr. 2

la Regulamentul-cadru cu privire la

mecanismul de finanțare nerambursabilă

a proiectelor organizațiilor necomerciale

**Bugetul estimativ**

**Denumirea proiectului \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Denumirea organizației \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

|  |  |  |  |  |  |  |  |
| --- | --- | --- | --- | --- | --- | --- | --- |
| **Linia****de** **buget** | **Articolele de cheltuieli**  | **Unitatea de măsură** | **Cost** **per unitate** | **Număr de unități** | **Total lei** | **Suma solicitată****de la autoritatea finanțatoare** |  |
| **Cofinanțare** |
| 1. | Cheltuieli pentru activități |  |   |  |  |   |  |
| 1.1. |  |  |   |  |  |  |  |
| 1.2. |  |  |  |  |  |  |  |
| …  |   |  |   |  |  |  |  |
|   | Subtotal  |  |   |  |  |   |  |
| 2.  | Remunerarea muncii angajaților  |  |   |  |  |  |  |
| 2.1.  |  |  |   |  |  |   |  |
| 2.2.  |   |  |   |  |  |  |  |
| …  |  |  |   |  |  |   |  |
|   |  Subtotal |  |   |  |  |  |  |
| 3.  | Contribuții de asigurări sociale de stat obligatorii |  |   |  |  |   |  |
| 3.1.  |   |  |   |  |  |  |  |
| 3.2.  |  |  |   |  |  |   |  |
|  …. |   |  |   |  |  |  |  |
|   | Subtotal |  |   |  |  |   |  |
|  4. | Cheltuieli administrative  |  |   |  |  |  |  |
| 4.1. |  |  |  |  |  |  |  |
| 4.2. |  |  |  |  |  |  |  |
| … |  |  |  |  |  |  |  |
|   | Subtotal  |  |   |  |  |   |  |
| **TOTAL** |  |  |  |  |  |  |

Președinte/conducător al organizației \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Responsabil financiar al organizației \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Data \_\_\_\_\_\_\_\_\_\_\_\_\_\_\_\_\_\_\_\_

**1.** Articolele de cheltuieli pot fi modificate și/sau completate în funcție de specificul proiectului.

**2.** Cheltuielile de salarizare a echipei de implementare și cele administrative necesare pentru implementarea proiectului nu vor depăși 25% din valoarea lui și vor conține inclusivcosturi pentru contribuțiile de asigurări sociale de stat obligatorii.

**3.** Cheltuielile administrative pot include: plăți pentru chiria birourilor, servicii de întreținere, internet, telefonie și altele care nu pot fi atribuite la articolele de cheltuieli directe pentru activități, conform specificului proiectului.

 Anexa nr.3

la Regulamentul-cadru cu privire la

 mecanismul de finanțare nerambursabilă

a proiectelor organizațiilor necomerciale

**DECLARAȚIE**

**privind neadmiterea conflictelor de interese**

Subsemnatul/subsemnata, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, cu domiciliul în localitatea \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, raionul \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, str. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, nr. \_\_\_\_\_\_\_, bloc \_\_\_\_\_\_\_, ap. \_\_\_\_\_\_\_, posesor/posesoare al/a actului de identitate seria \_\_\_\_\_, nr. \_\_\_\_\_\_\_\_\_\_\_\_\_\_\_\_\_\_, codul numeric personal \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ , în calitate de președinte/conducător al organizației \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ în ceea ce privește implementarea proiectului, mă oblig să iau toate măsurile necesare pentru neadmiterea vreunei situații care m-ar împiedica în orice moment să acționez în conformitate cu obiectivele stabilite de comun acord cu autoritatea finanțatoare.

De asemenea, mă oblig să iau toate măsurile necesare pentru neadmiterea a orice conflict de interese și să informez autoritatea finanțatoare despre orice situație ce generează sau ar putea genera un asemenea conflict.

Președinte/conducător al organizației \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Numele și prenumele \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Semnătura \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Data \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Anexa nr.4

la Regulamentul-cadru cu privire la mecanismul de finanțare nerambursabilă

 a proiectelor organizațiilor necomerciale

DECLARAȚIA

de confidențialitate, imparțialitate

 și neadmitere a conflictelor de interese

semnată de membrul Comisiei de evaluare și selectare a proiectelor

Subsemnatul/subsemnata, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, posesor/posesoare al/a actului de identitate seria \_\_\_\_\_\_\_\_\_\_\_\_\_, nr. \_\_\_\_\_\_\_\_\_, codul numeric personal \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, în calitate de membru al Comisiei de evaluare și selectare a proiectelor, numit prin Ordinul \_\_\_\_\_\_\_\_\_\_\_\_\_\_\_\_\_\_\_\_\_ nr.\_\_\_\_\_\_ din \_\_\_\_\_\_\_\_\_\_\_, declar pe propria răspundere că:

- voi trata orice informație la care am acces sau care mi-a fost adusă la cunoștință drept confidențială și nu o voi transmite unei terțe părți;

- voi utiliza informația obținută doar în scopul evaluării proiectelor depuse pentru concurs;

- voi pune în aplicare toate măsurile pentru a proteja documentele și informațiile oferite în cadrul procedurii de evaluare;

- voi informa secretariatul Comisiei despre orice suspiciune de acces neautorizat și despre modul în care acesta a avut loc;

- voi lua toate măsurile necesare pentru neadmiterea vreunui conflict de interese;

- voi comunica dacă am avut contracte de muncă sau de colaborare cu organizațiile participante la concurs;

- voi informa secretariatul Comisiei despre orice situație ce generează sau ar putea genera asemenea conflicte;

- voi fi imparțial(ă), obiectiv(ă) și liber(ă) de orice presiune sau influență în realizarea procedurii de evaluare a proiectelor depuse la concurs.

Numele și prenumele \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Funcția \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Semnătura \_\_\_\_\_\_\_\_\_\_\_\_\_\_\_\_\_\_\_\_\_

Data \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Anexa nr. 5

la Regulamentul-cadru cu privire la

mecanismul de finanțare nerambursabilă

a proiectelor organizațiilor necomerciale

**FIȘA DE EVALUARE**

**Numele, prenumele membrului Comisiei**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Titlul proiectului** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Număr de înregistrare** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Denumirea organizației necomerciale care solicită finanțare** \_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |  |
| --- | --- | --- | --- |
| **Nr. crt.** | **Criteriul de evaluare și punctajul maxim** | **Punctaj acordat** | **Comentarii** |
| 1. 1.
 | Importanța proiectului propus în contextul realizării priorităților și obiectivelor specifice anunțate în condițiile de desfășurare a concursurilor de selectare a proiectelor (15 p) |  |  |
| 1. 2.
 | Calitatea și relevanța propunerii de proiect: descrierea problemei și strategia propusă de soluționare a acesteia; gradul de corelare dintre scop, obiective, activități și rezultatele așteptate (25 p)  |  |  |
| 1. 3.
 | Calitatea întocmirii bugetului (buget întocmit realist, corect reflectă toate cheltuielile necesare pentru activitățile planificate, inclusiv justificarea cheltuielilor) (15 p)  |  |  |
| 1. 4.
 | Mecanismul propus de monitorizare, evaluare și prezentare a rezultatelor proiectului (10 p)  |  |  |
| 1. 5.
 | Vizibilitatea proiectului și metodele de promovare (5 p)  |  |  |
| 1. 6.
 | Sustenabilitatea proiectului și măsuri de gestionare a riscurilor interne/externe (10 p) |  |  |
| 1. 7.
 | Experiența profesională pentru asigurarea managementului proiectului; experiența organizației și a echipei în realizarea acțiunilor propuse (10 p) |  |  |
| 1. 8.
 | Experiență în colaborare, parteneriat cu autoritățile publice și organizațiile neguvernamentale din țară și din străinătate, după caz (5 p)  |  |  |
| 1. 9.
 | Capacitatea financiară a organizației necomerciale de a atrage resurse, altele decât cele oferite de autoritatea finanțatoare, inclusiv de la alți cofinanțatori (5 p) |  |  |
|  | **Punctaj total obținut**  |  |  |
|  | **Recomandat spre finanțare (Da/Nu)** |  |  |

**Note:**

1.Lista criteriilor de evaluare poate fi completată în funcție de specificul domeniului de finanțare, cu revizuirea punctajului pentru toate criteriile.

2.Se recomandă ca finanțarea nerambursabilă să fie atribuită proiectelor care au acumulat un punctaj de minimum 65 de puncte dintr-un total de 100 de puncte posibile.

**Data**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Semnătura**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Anexa nr. 6

la Regulamentul-cadru cu privire

la mecanismul de finanțare nerambursabilă

a proiectelor organizațiilor necomerciale

**CONTESTAȚIE**

|  |
| --- |
| 1. Date de identificare |
| Denumirea contestatarului |
| Titlul proiectului |
| Sediul |

|  |
| --- |
| 2. Motivele contestației |
|  |

|  |
| --- |
| 3. Reprezentant legal/coordonator de proiect |
| Nume și prenume  |  |
| Funcție |  |
| E-mail |  |
| Telefon/fax |  |

Note:

**1.** Contestațiile se trimit prin e-mail la adresa la care au fost transmise proiectele la concursul de finanțare, cu confirmare de primire, sau se depun direct la autoritatea finanțatoare.

**2.** Contestația se va depune/transmite în termen de maximum 10 zile de la data publicării rezultatului procesului de evaluare a proiectelor pe pagina web a autorității finanțatoare.

**Semnătura \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 (semnătura reprezentantului legal/persoanei împuternicite)

Anexa nr. 7

la Regulamentul-cadru cu privire la

mecanismul de finanțare nerambursabilă

a proiectelor organizațiilor necomerciale

**CONTRACT DE FINANȚARE NERAMBURSABILĂ (MODEL)**

 **nr. \_\_\_\_\_ din data de\_\_\_\_\_\_\_\_\_\_\_\_\_\_\_\_\_**

**PĂRȚILE**

|  |  |
| --- | --- |
| **Autoritatea finanțatoare** | **Beneficiar de finanțare nerambursabilă** |
| **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** *(denumirea completă a autorității finanțatoare)*cu sediul în \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, cod fiscal. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, cont bancar \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ ,reprezentată prin \_\_**\_\_\_\_\_\_\_\_\_\_\_\_\_\_\_\_\_\_\_\_\_**, *(funcția, numele, prenumele)*care acționează în baza **\_\_\_\_\_\_\_\_\_\_\_\_\_\_\_\_\_\_**, *(statut, regulament, hotărâre etc.)*denumită în continuare **Autoritate finanțatoare****\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**, *(se indică numărul și data de înregistrare în Registrul de stat al persoanelor juridice)*pe de o parte, | **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** *(denumirea completă a organizației beneficiare de finanțare)*cu sediul/adresa juridică \_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,cod fiscal \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, cont bancar \_\_\_\_\_\_\_\_\_\_\_\_\_\_\_\_\_\_\_\_\_\_\_\_,reprezentată prin \_\_\_\_\_\_\_\_\_\_\_\_\_\_\_\_\_\_\_\_, *(funcția, numele, prenumele)*care acționează în baza **\_\_\_\_\_\_\_\_\_\_\_\_\_\_\_**, *(statut, regulament, hotărâre etc.)*denumită în continuare **Beneficiar** **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**, *(se indică numărul și data de înregistrare în Registrul de stat al persoanelor juridice)*pe de altă parte, |

Având în vedere că:

Autoritatea finanțatoare își propune să atingă performanțe în domeniile prioritare anunțate în cadrul acestui concurs[[1]](#footnote-1);

Autoritatea finanțatoare poate și dorește să implice în atingerea priorităților anunțate pentru Programul de finanțare „\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_” diverse organizații ale societății civile pentru a-și îndeplini scopul pentru care a fost lansat programul de finanțare;

Beneficiarul declară că poate și dorește să contribuie la îndeplinirea scopului autorității finanțatoare prin specificul activității sale;

Beneficiarul declară că îndeplinește toate condițiile de fapt și de drept impuse de reglementările legale incidente pentru a colabora cu Autoritatea finanțatoare în sensul îndeplinirii scopului programului de finanțare anunțat de Autoritatea finanțatoare,

Părțile au convenit încheierea prezentului Contract de finanțare nerambursabilă:

 **I. Obiectivul și durata Contractului**

**1.** Obiectul prezentului Contract reprezintă acordarea finanțării nerambursabile de către Autoritatea finanțatoare pentru realizarea Proiectului „\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_”, pe întreaga perioadă de derulare a acestuia, conform clauzelor prezentului Contract, pe care Beneficiarul declară că le înțelege și le acceptă. Perioada de derulare a proiectului este \_\_\_\_\_\_\_\_\_\_\_\_\_\_\_\_\_\_\_\_\_\_\_\_.

 **2.** Beneficiarului i se va acorda finanțare nerambursabilă în termenele și în condițiile stabilite potrivit art. 5 din Legea nr. 86/2020 cu privire la organizațiile necomerciale, precum și în deplină conformitate cu Regulamentul-cadru cu privire la mecanismul de finanțare nerambursabilă a proiectelor organizațiilor necomerciale, aprobat prinHotărârea Guvernului nr. 656/2022.

**3.** Beneficiarul își asumă obligația de a implementa activitățile proiectului conform propunerii de proiect acceptate de către Autoritatea finanțatoare, care este parte integrantă a prezentului Contract.

**4.** Autoritatea finanțatoare se obligă, la rândul său, să transfere tranșele și să recepționeze rapoartele narative și financiare livrate de Beneficiar conform prevederilor prezentului Contract.

**5.** Prezentul Contract este valabil din data semnării și până la data de \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

**6.** Împlinirea termenului indicat la pct. 5 nu-l exonerează pe Beneficiar sau pe reprezentanții acestuia de respectarea obligațiilor ce rezultă din aplicarea clauzelor contractuale.

**II. Valoarea Contractului și modalitatea de plată**

**7.** Valoarea prezentului Contract este de \_\_\_\_\_\_\_\_ lei, reprezentând totalul finanțării nerambursabile aprobate de către Autoritatea finanțatoare în scris, și va fi utilizată conform proiectului și bugetului estimativ anexate la prezentul Contract. Orice modificare a bugetului proiectului ulterioară semnării prezentului Contract va fi coordonată și aprobată de Autoritatea finanțatoare.

**8.** Valoarea totală a finanțării pentru proiect va fi transferată către Beneficiar în trei tranșe. Prima tranșă constituie un avans de 30% din valoarea totală a Contractului, ce va fi transferată în contul Beneficiarului la solicitarea acestuia în maximum 15 zile lucrătoare de la data semnării Contractului și a prezentării dovezii contribuției proprii. Pentru avansul primit, Beneficiarul va prezenta, în termenele stabilite, documente justificative cu privire la utilizarea acestuia. Plata celei de-a doua tranșe (60%) se va face în baza solicitării de plată a Beneficiarului, după validarea primului raport narativ de implementare și financiar intermediar și a documentelor justificative privind utilizarea tranșei anterioare, dar nu mai târziu de șase luni de la începerea proiectului. Transferul se va efectua în termen de maximum 15 zile lucrătoare de la validarea rapoartelor. A treia tranșă (10%) din bugetul total al proiectului se eliberează de către Autoritatea finanțatoare Beneficiarului, după prezentarea și validarea raportului narativ final de implementare a proiectului și a raportului final financiar, dar nu mai târziu de data de 30 noiembrie a anului bugetar. Transferul se efectuează în termen de cel mult 30 de zile calendaristice. Această tranșă va fi asigurată din sursele proprii ale Beneficiarului, care, ulterior, va fi rambursată de către Autoritatea finanțatoare în baza verificării și validării raportului final narativ și financiar.

**9.** Validarea rapoartelor finale se efectuează în termen de cel mult 30 de zile calendaristice de la depunerea de către Beneficiar a raportului narativ final de implementare și a raportului financiar final. Controlul conformității și eficienței utilizării mijloacelor financiare este asigurat de către instituțiile cu competențe în domeniu.

**10.** Autoritatea finanțatoare își rezervă dreptul de a face verificări atât în perioada derulării Contractului de finanțare nerambursabilă, cât și ulterior validării celor două rapoarte, în scopul completării dosarului de solicitare a finanțării nerambursabile, dar nu mai târziu de un an de la expirarea termenului de implementare a proiectului.

**11.** Plata se va efectua în lei, în limita menționată la pct. 7, în următorul cont:

Nr. \_\_\_\_\_\_\_\_\_\_\_\_\_\_\_\_\_\_

Cont bancar/IBAN\_\_\_\_\_\_\_\_\_\_\_\_\_\_\_\_

Titular cont\_\_\_\_\_\_\_\_\_

Cod SWIFT\_\_\_\_\_\_\_\_\_\_\_\_\_\_\_\_\_\_

Denumirea și adresa băncii\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**III.  Drepturile și obligațiile Părților**

**12.** **Drepturile Autorității finanțatoare:**

a) să pună la dispoziția Beneficiarului sursele financiare aprobate în condițiile menționate în Contract;

b) să transfere resursele financiare alocate în termenele stabilite, ulterior primirii, acceptării documentelor justificative și prezentării raportului financiar intermediar sau final;

c) să furnizeze Beneficiarului elementele de identitate vizuală în vederea utilizării lor pentru promovarea proiectului și a Autorității finanțatoare;

d) să urmărească, prin responsabilul de proiect, modul în care se derulează proiectul care face obiectul prezentului Contract;

e) să publice pe pagina web instituțională informația despre obiectivele proiectului finanțat, valoarea resurselor alocate și rezultatele obținute de Beneficiarul finanțării.

**13. Obligațiile Autorității finanțatoare:**

a) să stabilească calendarul de organizare a concursurilor în funcție de prioritățile stabilite în domeniu și bugetul alocat anual pentru finanțarea nerambursabilă a proiectelor;

b) să planifice resurse financiare și să asigure anual procesul de organizare a concursului pentru oferirea finanțării nerambursabile, cu respectarea principiului transparenței și al tratamentului egal;

c) să respecte confidențialitatea informațiilor recepționate;

d) să organizeze sesiuni de informare și instruire pentru organizațiile necomerciale interesate;

e) să facă verificări, atât în perioada Contractului de finanțare, cât și ulterior validării raportului final;

f) să se adreseze organelor abilitate/instanței de judecată în cazul în care Beneficiarul finanțării nu a returnat resursele financiare primite, în scopul recuperării mijloacelor financiare alocate conform prevederilor contractuale;

g) să comunice orice modificare a situației.

**14. Drepturile Beneficiarului:**

a) să realizeze și să promoveze proiectul susținut de Autoritatea finanțatoare;

b) să solicite și să primească mijloace financiare din resursele alocate anual pentru desfășurarea activităților conform priorităților;

c) să fie informat despre rezultatele concursului;

d) să beneficieze de instruire din partea Autorității finanțatoare;

e) să depună dosarele de solicitare a finanțării nerambursabile și să participe la concurs;

f) să informeze toți participanții la proiect cu privire la utilizarea gratuită a rezultatelor proiectului de către Autoritatea finanțatoare.

**15. Obligațiile Beneficiarului:**

a) să utilizeze finanțarea nerambursabilă numai în scopul realizării proiectului sau acțiunii care face obiectul prezentului Contract;

b) să respecte criteriile de natură economică, prin utilizarea unui sistem concurențial și transparent în cazurile în care nu este prevăzută obligația de a aplica prevederile legislației privind achizițiile publice;

c) să respecte etapele realizării programului, a proiectului sau a acțiunii și să comunice în scris orice modificare intervenită în desfășurarea proiectului, inclusiv în ceea ce privește bugetul estimativ anexat la Contract;

d) să promoveze elementele de identitate vizuală ale Autorității finanțatoare;

e) să reflecte corect și la zi și să păstreze în evidențele sale contabile pentru o perioadă de minimum cinci ani toate operațiunile economico-financiare ale proiectului sau ale acțiunii, precum și să le prezinte Autorității finanțatoare ori de câte ori îi sunt solicitate;

f) să întocmească corect și conform legii și să prezinte Autorității finanțatoare raportul financiar împreună cu documentele justificative;

g) să accepte controlul și verificările Autorității finanțatoare în legătură cu modul de utilizare a resurselor financiare nerambursabile acordate de acesta, în timpul derulării proiectului și pe o perioadă de un an de la finalizare;

h) să își asume integral răspunderea pentru eventualele prejudicii cauzate terților din vina sa, Autoritatea finanțatoare fiind exonerată de orice responsabilitate în acest sens;

i) să ia toate măsurile necesare pentru a evita situațiile de natură să determine apariția unui conflict de interese;

j) să asigure gestionarea alocațiilor bugetare și administrarea patrimoniului public în conformitate cu principiile bunei guvernări;

k) să pună la dispoziția Autorității finanțatoare orice document sau informație în orice format solicitat (original, copie legalizată, CD, electronic etc.);

l) să nu desfășoare, în mod direct sau prin intermediul unor terți, nicio activitate care contravine sau prejudiciază în orice mod scopul proiectului sau politica Autorității finanțatoare;

m) să restituie resursele financiare primite în cazurile de nerespectare a prevederilor prezentului Contract.

**IV. Decontarea sumelor și raportul final de implementare**

**16.** Pentru decontarea cheltuielilor aprobate prin Contractul de finanțare nerambursabilă, vor fi prezentate rapoartele financiare intermediare/finale, însoțite de documente justificative, care să ateste realizarea proiectului sau a acțiunii, după cum urmează:

a) raportul financiar intermediar/final de cheltuieli în original, conform modelului elaborat de Autoritatea finanțatoare, care se anexează la prezentul Contract;

b) anexele la raportul financiar intermediar/final: facturi fiscale/bonuri fiscale/ordine de plată în copie, semnate pentru conformitate de către Beneficiar.

**17.** Pentru a fi considerate eligibile, documentele prezentate cu raportul financiar al Beneficiarului trebuie să facă dovada legăturii dintre cheltuieli și activitățile proiectului și să îndeplinească următoarele condiții obligatorii:

a) sunt emise pe numele Beneficiarului finanțării sau, în cazuri temeinic justificate, pe numele reprezentantului legal sau al unei persoane împuternicite special în acest sens;

b) sunt emise în perioada de derulare a proiectului;

c) sunt completate cu detalierea exactă a produselor sau a serviciilor achiziționate pentru activitățile proiectului;

d) sunt completate cu toate datele necesare din punctul de vedere al formei (numărul și data emiterii, emitentul documentului, Beneficiarul, cantitatea, prețul unitar, valoarea totală);

e) sunt însoțite de dovada plății (chitanță, ordin de plată vizat de bancă, ordin de plată electronic evidențiat în extrasul de cont etc). Plățile sunt efectuate numai de către Beneficiar sau de către persoana împuternicită special în acest sens, din conturile sau din casieria acestora.

**18.** În baza rapoartelor financiare intermediare și finale, Autoritatea finanțatoare poate reduce cuantumul sumei aprobate inițial, acordând finanțarea în limitele documentelor justificative legale prezentate de către Beneficiar.

**19.** În situația în care, din motive temeinic justificate, raportul financiar și raportul narativ de implementare nu pot fi prezentate conform termenelor stabilite în Contractul de finanțare nerambursabilă, Beneficiarul are posibilitatea, o singură dată, să prezinte, în scris, o solicitare de modificare a termenelor de raportare către conducătorul Autorității finanțatoare, cu cel puțin 10 zile calendaristice înainte de expirarea termenelor stabilite.

**20.** Beneficiarul va transmite prin poștă și va înregistra la Autoritatea finanțatoare, până la data de \_\_\_\_\_\_\_\_\_, un raport narativ de implementare final și un raport financiar final, completate și semnate. Raportul final de implementare trebuie să includă:

a) partea narativă – în care se oferă: informații cu privire la desfășurarea proiectului și descrierea rezultatelor obținute prin comparație cu cele planificate; descrierea parteneriatelor dezvoltate pe parcursul implementării proiectului și a impactului lor; descrierea beneficiarilor proiectului și a modului lor de implicare în activități; alte informații relevante care contribuie la demonstrarea impactului proiectului;

b) documente și înregistrări despre activități (foto, video, audio);

c) materiale promoționale realizate în cadrul proiectului (dacă este cazul);

d) informații privind reflectarea în mass-media și social-media a proiectului (dacă este cazul).

**21.** Beneficiarul trebuie să prezinte un dosar complet, conținând raportul financiar final și raportul narativ final de implementare a proiectului. Nedepunerea lor în termenul prevăzut conduce la restituirea totală sau parțială a sumelor virate de către finanțator sau la nedecontarea cheltuielilor efectuate.

 **V. Transparența și protecția datelor cu caracter personal**

**22.** Contractul de finanțare, inclusiv anexele sale, precum și informațiile și documentele ce vizează executarea acestora constituie informații de interes public în condițiile legislației naționale cu privire la accesul la informație.

**23.** Următoarele elemente nu pot avea caracter confidențial:

a) denumirea proiectului, denumirea completă a Beneficiarului, a partenerilor (dacă aceștia există), datele de începere și de finalizare a proiectului, datele de contact – minimum o adresă de e-mail și un număr de telefon funcționale pentru echipa proiectului; locul de implementare a proiectului (localitatea);

b) valoarea totală a finanțării nerambursabile aprobate, totalul cheltuielilor eligibile ale proiectului, precum și al plăților efectuate, raportul narativ final de implementare.

**24.** Datele cu caracter personal, așa cum sunt acestea definite în legislația națională cu privire la protecția datelor cu caracter personal, colectate în cadrul proiectului sunt folosite în scopul îndeplinirii obiectivelor proiectului, cu respectarea prevederilor legale în vigoare. În acest sens, participanții implicați în proiect vor completa și vor semna declarația cu privire la prelucrarea și transmiterea datelor cu caracter personal.

**25.** Datele cu caracter personal ale grupului-țintă și, după caz, ale beneficiarilor finali ai proiectului pot fi publicate, pentru informarea publicului, doar după depersonalizarea datelor, astfel încât detaliile privind circumstanțele personale sau materiale să nu permită atribuirea acestora unei persoane fizice. În cazul imaginilor minorilor beneficiari ai proiectelor, se solicită consimțământul reprezentantului legal în formă scrisă.

**VI. Asigurarea vizibilității și promovării rezultatelor proiectului**

**26**. Beneficiarul va lua toate măsurile necesare pentru a face public faptul că autoritatea finanțatoare a asigurat finanțarea proiectului.

**27.** Beneficiarul acordă Autorității finanțatoare dreptul de a utiliza gratuit și după cum consideră necesar informația și materialele rezultate din implementarea proiectului, oricare ar fi forma acestora, pentru o perioadă nedeterminată.

**28.** Beneficiarul este de acord cu utilizarea gratuită și neexclusivă de către Autoritatea finanțatoare a rezultatelor obținute în cadrul proiectului finanțat prin prezentul Contract, fără a putea opune eventuale drepturi de autor sau drepturi de proprietate intelectuală, pentru o perioadă de cinci ani, în țară și în străinătate. Beneficiarul va informa toți participanții la proiect cu privire la utilizarea gratuită și neexclusivă a rezultatelor proiectului de către Autoritatea finanțatoare.

**VII. Notificările, forța majoră și rezoluțiunea Contractului**

**29.** Orice comunicare sau notificare adresată de una din Părți celeilalte va fi considerată valabil îndeplinită dacă este transmisă în scris prin poștă sau prin poșta electronică la adresa/sediul Autorității finanțatoare sau Beneficiarului, cu confirmarea recepționării. În cazul în care notificarea/comunicarea se face prin poștă, se va transmite prin intermediul unei scrisori recomandate, cu confirmare de primire, și se consideră recepționată de destinatar la data menționată de oficiul poștal primitor. Notificările verbale nu se iau în considerare de niciuna dintre Părți, dacă nu sunt confirmate prin intermediul uneia dintre modalitățile enumerate mai sus.

**30.** Părțile sunt exonerate de răspundere pentru neîndeplinirea parțială sau integrală a obligațiilor conform prezentului Contract, dacă aceasta este cauzată de producerea unor cazuri de forță majoră. Partea care invocă clauza unui impediment care justifică neexecutarea obligației este obligată să informeze imediat (dar nu mai târziu de 10 zile calendaristice) cealaltă Parte despre survenirea circumstanțelor unui impediment care justifică neexecutarea obligației.

**31.** Rezoluțiunea Contractului se poate realiza cu acordul comun al Părților sau în mod unilateral de către:

a) Autoritatea finanțatoare, în cazul nerespectării de către Beneficiar a prevederilor prezentului Contract. Înaintea rezoluțiunii prezentului Contract, Autoritatea finanțatoare poate suspenda plățile, ca o măsură de precauție, fără o notificare prealabilă. În cazurile de nerespectare a prevederilor prezentului Contract, Beneficiarul are obligația să restituie resursele financiare primite în termen de 15 zile calendaristice, dar nu mai târziu de 31 decembrie a anului în curs;

b) Beneficiarul, în caz de nerespectare de către Autoritatea finanțatoare a termenelor de plată stabilite în prezentul Contract. În acest caz, Beneficiarul va restitui resursele financiare primite nu mai târziu de 31 decembrie a anului în curs.

 **32.** Partea inițiatoare a rezoluțiunii Contractului este obligată să comunice în termen de 10 zile calendaristice celeilalte Părți despre intențiile ei printr-o scrisoare motivată. Partea înștiințată este obligată să răspundă în decurs de cinci zile calendaristice de la primirea notificării. În cazul în care litigiul nu este soluționat în termenele stabilite, Partea inițiatoare va iniția rezoluțiunea.

**VIII. Dispoziții finale**

**33.** Prezentul Contract încetează pe deplin în cazul în care:

a) Beneficiarul nu transmite documentele justificative și raportul narativ final de implementare în termenul prevăzut în Contract;

b) Beneficiarul nu acceptă controlul și verificările Autorității finanțatoare în legătură cu modul de utilizare a resurselor financiare acordate de acesta;

c) una dintre Părți este declarată în stare de incapacitate de plată sau a fost declanșată procedura de reorganizare înainte de începerea executării prezentului Contract;

d) Beneficiarul transferă unei părți terțe, total sau parțial, obligațiile sale asumate prin prezentul Contract fără a obține acordul scris, în prealabil, de la Autoritatea finanțatoare;

e) Beneficiarul utilizează resursele financiare primite în alte scopuri decât cele prevăzute în prezentul Contract;

f) Beneficiarul prezintă declarații false sau incomplete pentru a obține finanțarea prevăzută în prezentul Contract sau furnizează rapoarte ce nu reprezintă realitatea.

**34.** Litigiile ce ar putea rezulta din prezentul Contract vor fi soluționate de către Părți pe cale amiabilă. În caz contrar, ele vor fi transmise spre examinare în instanța de judecată competentă conform legislației Republicii Moldova.

**35.** Părțile contractante au dreptul, pe durata îndeplinirii Contractului, să convină asupra modificării clauzelor Contractului, prin act adițional, în cazul apariției unor circumstanțe care nu au putut fi prevăzute la data încheierii prezentului Contract. Modificările și completările la prezentul Contract sunt valabile numai în cazul în care au fost întocmite în scris și au fost semnate de ambele Părți.

 **36.** Niciuna din Părți nu are dreptul să transmită obligațiile și drepturile sale stipulate în prezentul Contract unor terțe persoane fără acordul în scris al celeilalte Părți.

 **37.** Prezentul Contract reprezintă acordul de voință al ambelor Părți, este semnat astăzi, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ și se consideră încheiat la data semnării,

 (data, luna, anul)

fiind valabil până la

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_. Prezentul Contract este întocmit în două

(data, luna, anul)

exemplare, în limba română, câte un exemplar pentru Beneficiar și Autoritatea finanțatoare. Pentru confirmarea celor menționate mai sus, Părțile au semnat prezentul Contract în conformitate cu legislația Republicii Moldova, la data și anul indicate mai sus.

**Autoritatea finanțatoare Beneficiar**

1. Contractul de finanțare va putea fi adaptat în funcție de specificul fiecărui proiect și de acțiunile aferente derulate. [↑](#footnote-ref-1)